Source: https://www.hel.fi/static/public/hela/Kaupunginvaltuusto/Suomi/Paatos/2016/Kanslia_2016-03-16_Kvsto_5_Pk/835CECE4-5B64-41DB-BEEE-B73B2264A3A3/Sornaisten_korttelin_250_tontin_2_asemakaavan_muut.html
Timestamp: 2020-08-14 20:19:25+00:00
Document Index: 237027

Matched Legal Cases: ['kko ', '§ 203', '§ 552', 'kko ', '§ 357', '§ 122', '§ 448', '§ 260']

Sörnäisten korttelin 250 tontin 2 asemakaavan muuttaminen (nro 12358, Vilhonvuori, Käenkuja 6)
HEL 2015-002145 T 10 03 03
Kaupunginvaltuusto päätti kaupunginhallituksen ehdotuksen mukaisesti hyväksyä 10. kaupunginosan (Sörnäinen, Vilhonvuori) korttelin 250 tontin 2 asemakaavan muutoksen 22.9.2015 päivätyn piirustuksen nro 12358 mukaisena ja asemakaavaselostuksesta ilmenevin perustein.
Asemakaavan muutosehdotuksen nro 12358 kartta, päivätty 22.9.2016
Asemakaavan muutosehdotuksen nro 12358 selostus, päivätty 22.9.2015, täydennetty 1.2.2016
Havainnekuva, 22.9.2015
Vuorovaikutusraportti 22.9.2015, täydennetty 1.2.2016
Asemakaavan muutos mahdollistaa Käenkuja 6 tontin täydennysrakentamisen. Tontille sijoittuu nykyisin asuinrakennus, jonka kaavassa osoitettu kerrosala on 2 240 k-m². Täydennysrakennuksen kerrosala on 1 400 k-m². Tontin nykyinen tehokkuus on e = 1,6. Kaavan mukaisen täydennysrakentamisen toteutuessa tehokkuus on e = 2,6. Tontin käyttötarkoitus säilyy ennallaan.
Asemakaavan muutos koskee tonttia osoitteessa Käenkuja 6. Tontti sijaitsee Sörnäisten kaupunginosassa, Katri Valan puiston eteläpuolella.
Yleiskaava 2002:ssa alue on merkitty kerrostalovaltaiseksi alueeksi.
Suunnittelualue sijoittuu valtakunnallisesti merkittävän rakennetun kulttuuriympäristön viereen. Viereiset korttelit kuuluvat Museoviraston RKY 2009-kohdeluetteloon Osuusliikkeiden ja teollisuuden Sörnäinen.
Alueella on voimassa asemakaava 8559 vuodelta 1985, alue on merkitty asuinkerrostalojen korttelialueeksi.
Alueella on voimassa rakennuskielto 12259 (20.1.2014). Rakennuskielto koskee rakennusten 1. kerrosten ja kadunvarsien myymälä-, liike- ja toimitilojen muuttamista asuinkäyttöön.
Tontilla sijaitsee nykyisin Kiinteistö Oy Auroranlinnan kahdeksankerroksinen asuinkerrostalo sekä pysäköintikansi.
Alueen omistaa Helsingin kaupunki.
Asemakaavan muutoksen tavoitteena on mahdollistaa Kiinteistö Oy Auroranlinnan asuinkerrostalotontin täydennysrakentaminen siten, että Käenkujan varteen sijoittuu uusi kahdeksankerroksinen pistetalo.
Kaavamuutoksen myötä tontin rakennusoikeus kasvaa 1 400 k-m².
Pysäköintipaikkoja täydennysrakentamishankkeen toteutuessa on 13.
Kaavan toteutuminen vaikuttaa naapurirakennusten näkymiin ja valoisuuteen. Päänäkymät Katri Valan puiston suuntaan säilyvät. Käenkujan kaupunkikuva muuttuu rakennetummaksi ja eheytyy. Kaupunkirakenteen tiivistäminen hillitsee ilmastonmuutosta kaupunkitasolla ja kaupungin laajentumistarpeita. Uudisrakennuksen alustava kustannusarvio on 4,2 milj. euroa.
Osallistuminen ja vuorovaikutus on järjestetty osallistumis- ja arviointisuunnitelman mukaisesti. Sitä sekä kaavan lähtökohtia ja tavoitteita esiteltiin yleisötilaisuudessa 4.5.2015.
Viranomaisyhteistyö ja esitetyt mielipiteet
Kaavamuutoksen valmisteluun liittyen ei esitetty kirjallisia mielipiteitä. Keskustelutilaisuudessa ei hankkeen osalta noussut esille asioita.
Kaavamuutoksen valmistelun yhteydessä on tehty viranomaisyhteistyötä Asuntotuotantotoimiston (Att) ja asianomaisten hallintokuntien kanssa.
Kaupunginmuseo esitti, että Käenkujan varteen sijoitettaisiin liiketiloja umpinaisen seinäpinnan sijaan, joka on osa Käenkujan pohjoispuolen asemakaavaratkaisun periaatetta. Kaupunkisuunnittelulautakunta totesi kannanottoon antamassaan vastineessa, että suunnitelmassa on pyritty avaamaan yhteistiloja Käenkujan varteen. Liiketilojen sijoittaminen rakennukseen ei taloudellisesti ole mahdollista näin pienessä hankkeessa. Nykyiseen tilanteeseen verrattuna hanke on kuitenkin parannus Käenkujan katutilaan.
Kaavaehdotuksen julkinen nähtävilläolo ja saadut lausunnot
Kaupunkisuunnittelulautakunta esitti kaavaehdotuksen hyväksymistä 22.9.2015 ja sen jälkeen kaavaehdotus oli julkisesti nähtävillä 9.10.– 9.11.2015.
Kaavaehdotuksesta saatiin lausunnot seuraavilta tahoilta: Uudenmaan elinkeino-, liikenne- ja ympäristökeskus, Helen Sähköverkko Oy, HSY vesihuolto, kiinteistölautakunta, pelastuslautakunta, yleisten töiden lautakunta, rakennusvalvontavirasto ja ympäristökeskus. Lautakuntien lausuntojen käsittelyyn ei ole liittynyt äänestyksiä. Helen Oy ilmoitti, ettei sillä ole lausuttavaa asiasta.
ELY-keskuksen lausunnossa esitettiin, että selostusta on täydennettävä ympäristön melu- ja ilmanlaatuarvioiden osalta. Muissa lausunnoissa ei ollut huomautettavaa.
Kaavaselostusta on täydennetty ELY-keskuksen lausunnon johdosta.
Kaavan muutosehdotukseen ei ole tehty muutoksia, joten ehdotusta ei ole ollut tarpeen asettaa uudelleen nähtäville.
Ehdotus on kaupunkisuunnittelulautakunnan yksimielisesti tekemän esityksen mukainen. Kaupunkisuunnitteluvirasto on tarkistanut kaavaselostusta saatujen lausuntojen johdosta.
Kiinteistövirasto tulee tekemään vuokralaisen kanssa nykyiseen maanvuokrasopimukseen asemakaavan muutoksen aiheuttamat muutokset.
Lisäksi kohteella noudatetaan asuntorakentamisen täydennysrakentamismenettelyn ja -korvauksen osalta kulloinkin voimassa olevia kaupunginvaltuuston päättämiä periaatteita ja kiinteistölautakunnan päättämiä soveltamisohjeita.
Kaupunginhallitus 07.03.2016 § 203
Kaupunginvaltuusto päättää hyväksyä 10. kaupunginosan (Sörnäinen, Vilhonvuori) korttelin 250 tontin 2 asemakaavan muutoksen 22.9.2015 päivätyn piirustuksen nro 12358 mukaisena ja asemakaavaselostuksesta ilmenevin perustein.
Kaupunkisuunnitteluvirasto 1.2.2016
Ksv:n hankenumero 2483_2, karttaruutu 674496-2
Kaupunkisuunnitteluvirasto on tarkistanut 22.9.2015 päivätyn 10. kaupunginosan (Sörnäinen, Vilhonvuori) korttelin nro 250 tontin nro 2 asemakaavan muutosehdotuksen nro 12358.
Kaupunkisuunnitteluvirasto toteaa, ettei kaavan muutosehdotukseen ole tehty muutoksia, joten ehdotusta ei ole tarpeen asettaa uudelleen nähtäville.
Asemakaavan muutos mahdollistaa tontin täydennysrakentamisen. Nykyisen Kiinteistö Oy Auroranlinnan vuokrakerrostalotontin pysäköintikansi korvataan osittain kahdeksankerroksisella asuinkerrostalolla. Tontin uusi rakennusoikeus on 3 640 k-m². Tontin pinta-ala on 1 400 m².
Helsingin kaupunki omistaa tontin. Kaavaratkaisu on tehty kaupungin aloitteesta.
Kaupunkisuunnittelulautakunta esitti kaavaehdotuksen hyväksymistä. Kaavaehdotus oli julkisesti nähtävillä ja siitä saatiin lausunnot. Esitetyt huomautukset kohdistuivat melun ja ilmanlaadun tarkempaan huomioimiseen kaavaselostuksessa. Kaavaehdotukseen ei tehty muutoksia.
Alue on rakennettua asuinkerrostalovaltaista kantakaupunkia.
Voimassa olevassa asemakaavassa (1985) alue on merkitty asuinkerrostalojen korttelialueeksi (AK).
ELY-keskuksen lausunnossa esitettiin, että selostusta täydennetään ympäristön melu- ja ilmanlaadun osalta.
Kaavaselostusta on täydennetty tiivistelmän, suunnittelu- ja käsittelyvaiheiden, lähtökohtien sekä ympäristöhäiriöt-kappaleen osalta.
Kiinteistölautakunta 26.11.2015 § 552
Kiinteistökartta 75/674 497, Käenkuja 6
Kiinteistölautakunta antoi kaupunkisuunnittelulautakunnalle 10. kaupunginosan (Sörnäinen, Vilhonvuori) korttelin 250 tontin 2 asemakaavan muutosehdotuksesta nro 12358 seuraavan lausunnon:
Lautakunta toteaa, että kaupunki omistaa muutoksen kohteena olevan tontin 10250/2. Tontti on vuokrattu pitkäaikaisella maanvuokrasopimuksella Kiinteistö Oy Auroranlinnalle ajaksi 1.1.2003 - 31.12.2032.
Muutosehdotus mahdollistaa tontin täydennysrakentamisen, kun tontille on osoitettu uusi rakennusala 1 400 k-m²:n suuruisen asuinkerrostalon rakentamista varten.
Lautakunnalla ei ole huomauttamista itse asemakaavan muutosehdotukseen.
26.11.2015 Ehdotuksen mukaan
Esteelliset: Jaakko Stauffer (hallintolain 28 §:n 1 momentin 5 kohta)
Ympäristölautakunta 10.11.2015 § 357
Pelastuslautakunta 03.11.2015 § 122
Pelastuslautakunta antoi seuraavan lausunnon Sörnäisten (10.ko) Käenkuja 6 asemakaavan muutosehdotuksesta nro 12358.
Yleisten töiden lautakunta 20.10.2015 § 448
Asemakaavan muutos mahdollistaa tontin täydennysrakentamisen. Kiinteistö Oy Auroranlinnan vuokrakerrostalotontin pysäköintikansi korvataan osittain kahdeksankerroksisella asuinkerrostalolla. Rakennettavaksi osoitettavalla osalla sijaitsee tällä hetkellä pysäköintikansi sekä ajoluiska olemassa olevaan Vilhonvuorenkujan puoleiseen pysäköintilaitokseen. Tontin uusi rakennusoikeus on 3 640 k-m².
Asemakaavamuutoksen toteuttamisesta ei aiheudu rakennusvirastolle kustannuksia.
Yleisten töiden lautakunta puoltaa asemakaavan muutoksen hyväksymistä.
Kaupunkisuunnittelulautakunta 22.09.2015 § 260
Ksv 2483_2, Käenkuja 6, karttaruutu H4
 22.9.2015 päivätyn 10. kaupunginosan (Sörnäinen, Vilhonvuori) korttelin 250 tontin 2 asemakaavan muutosehdotuksen nro 12358 hyväksymistä
Kaupunginmuseo Kulttuuriympäristöyksikkö 30.4.2015
Kaupunkisuunnitteluviraston lausuntopyyntö 10.4.2015
Kaupunginmuseo on tutustunut Käenkuja 6:n asemakaavamuutoksen osallistumis- ja arviointisuunnitelmaan ja asemakaavaluonnokseen sekä hankesuunnitelmaan. Museo esittää lausuntonaan seuraavan.
Käenkuja 6:n tontti on valtakunnallisesti merkittävän rakennetun kulttuuriympäristön (RKY 2009) ”Osuusliikkeiden ja teollisuuden Sörnäinen” välittömässä läheisyydessä Käenkujan varrella vastapäätä entistä OTK:n korttelia. Hämeentien ja Käenkujan kulmauksessa sijaitsee vuonna 1933 valmistunut entinen OTK:n pääkonttori (suunn. Väinö Vähäkallio, Georg Jägerroos ja Antero Pernaja), jonka jatkeena ovat laajennusosat: vuoden 1939 punatiilinen laajennus suunnittelijat Georg Jägerroos ja Pauli A. Salomaa ja vuoden 1964 laajennus suunnittelijanaan Leevi Aarnio.
Asemakaavan muutoksen tavoitteena on mahdollistaa Käenkuja 6:n tontille kahdeksankerroksisen asuinrakennuksen rakentaminen olemassa olevan pysäköintikannen paikalle Käenkujan varteen. Autopaikoitus sijoitetaan pihakannen alle.
Käenkujan pohjoispuolen voimassa oleva asemakaavaratkaisu perustuu tonttien Vilhovuorenkujan puolelle sijoitettuihin korkeisiin pistetaloihin ja Käenkujan mataliin liikerakennuksiin ja autokansiratkaisuun. Pistetalot sijoittuvat Käenkujan matalia kadunvarsirakennuksia taaemmaksi. Kaupunginmuseo esittää, että nyt esillä oleva täydennysrakentaminen noudattaisi naapuritonttien periaatetta ja katutasoon avautuisi tiloja umpinaisen seinäpinnan sijaan.
Asuintalon rakentaminen liitteenä olevan hankesuunnitelman mukaisena tulisi vaikuttamaan Käenkujan katutilaan, joka muuttuu aikaisempaa pimeämmäksi ja kapeammaksi.
Kaupunginmuseo puoltaa esillä olevan asemakaavan muutoksen osallistumis- ja arviointisuunnitelman sekä asemakaavaluonnoksen hyväksymistä edellä mainituin huomautuksin.
Rakennusvirasto 17.4.2015
Kaupunkisuunnitteluvirasto pyytää rakennusviraston kannanottoa osallistumis- ja arviointisuunnitelmasta 1204-00/15 sekä asemakaavaluonnoksesta, osoitteessa Käenkuja 6, 8.5.2015 mennessä. Muutosalue sijaitsee 10. kaupunginosassa (Sörnäinen) ja koskee korttelin 250 tonttia 2.
Asemakaavan muutos mahdollistaa tontin täydennysrakentamisen. Nykyisen As. Oy Auroranlinnan vuokrakerrostalotontin pysäköintilaitos korvataan osittain kahdeksankerroksisella asuinkerrostalolla. Tontin uusi rakennusoikeus on 3 440 k-m².
Kaikki prosessiin liittyvät asiakirjat kuten asemakaavaluonnos ja selostusluonnos, joista kaupunkisuunnitteluvirasto pyytää rakennusviraston kannanottoa, tulee viedä Ahjojärjestelmään lausuntopyynnön liitteinä. Lisätiedon antajat ovat rakennusviraston yhteyshenkilöt asian valmistelussa.
Asemakaavan muutos ei aiheuta kustannuksia rakennusvirastolle. Rakennusvirastolla ei ole tällä hetkellä huomautettavaa muutosasiassa.